amanoisuno/poet huggingface dataset:
次方正叔知縣韵僕今年六十有三竊觀正叔贈陳甥述懷詩有感予心併和二首奉呈  其一 王之道
年踰六十我何堪，心曲因君得縱談。閲史舊甞疑夏五，參禪今遂薦前三。飲闌卻怪清樽惡，饑甚猶憐糲食甘。交態物情何足較，邇來爐鼎興方酣。
次方正叔知縣韵僕今年六十有三竊觀正叔贈陳甥述懷詩有感予心併和二首奉呈  其二 王之道
水滿陂塘麥滿村，路逢田父和長言。題詩懶作蠅頭字，貰酒愁看犢鼻褌。芳草藉青迷野逕，遠山横翠入柴門。道衡骨朽無人繼，卿相誰能預識温。
和張詠老知縣 王之道
照蔀輝輝碧夜光，貧兒那復苦悲凉。得魚始信筌無用，斵堊終期鼻不傷。我類槁苖猶欠雨，君同脩竹飽經霜。詩成病眼昏加澁，欲寫還憂細作行。
臘梅和次韓韵  其一 王之道
一枝横亞竹梢黄，宫様新翻半額粧。閒淡似宜冬後日，清癯應怯夜來霜。生憎丹臉嬌含酒，巧妬冰肌冷透香。取蠟爲花緣底事，浪吟空發少年狂。
臘梅和次韓韵  其二 王之道
可憐風骨肖梅英，試問東君曷似生。正色不從朱粉涴，耐寒猶怪雪霜輕。論交薝蔔君爲勝，投社酴醿我更清。縱美詎能齊衆口，漫言異日許調羮。
夏月自六安舟行還安豐 王之道
灔灔溪流漲渌波，乍晴天氣自清和。露梢抽翠交新竹，風葉飜紅颭嫩荷。水外遠山晨霧重，道傍佳樹午陰多。頭旋更苦舟揺兀，說與篙師住得麽。
和州得旨移粟宣城舟中和何希淵韵 王之道
轍魚應怪决江流，千里重爲疊嶂游。頗慣黑甜相對美，可無赤糙爲寛憂。干戈在眼心還折，勲業何時鬢早秋。已辦賣刀歸買犢，不妨多種白江州。
沙窩道中 王之道
疊疊青山處處溪，溪聲淙玉潄玻瓈。懸知菊水人難老，可信桃源路易迷。山嶺梅花迎客笑，路傍松盖與雲齊。寒林昨夜微經雨，新跡分明過虎蹄。
遡流入柵江 王之道
久客心膓怯遡洄，不堪官事緊相催。踏霜人去繵風吼，衝浪舟行岸凍開。雪盡野梅紅剪臘，春迴溪水綠生苔。窮愁好逐殘年盡，三日元正與泰來。
春殘次韵張叔元 王之道
亂紅狼籍紫苔斑，簾捲東風雨脚殘。蜀酒漸宜消晝永，單衣猶覺怯朝寒。玲瓏有客雙揺轡，矍鑠何人一據鞍。芍藥酴醿晴更好，勸君休作夢中看。
次韵徐伯遠木芙蓉 王之道
千林揺落見孤芳，銷得詩人賦拒霜。高壓菊花還獨步，静窺池水試新粧。自憐衰病追歡懶，忽睹騷吟引興長。何必採江重比並，佳名艶色正相當。
次韵子厚弟小春偶成 王之道
强插梨花做小春，風前詩思有餘清。路逢野老那知姓，耳聽幽禽自喚名。歲晚山林松檜色，天寒闗塞鼔鞞聲。枕流潄石君無笑，我欲巖居學子荆。
次韵程德遠登清淮樓 王之道
西望中原懶轉頭，十年空見水東流。塗山漫想諸侯會，濠上聊追二子游。大劍長刀秋正擾，淡烟疏雨暮還愁。誰能不討清河朔，誓楫當期祖豫州。
秋興八首追和杜老  其一 王之道
湖外干戈半綠林，湖邉葭薍晚森森。風霾未放遠山出，嵐氣又連凄日陰。世亂且同吟嘯樂，時來終快掃除心。天寒况是開爐近，應有佳人賦藁砧。
秋興八首追和杜老  其二 王之道
巉巖石壁半欹斜，茅栗叢中菊漸華。風裏斷鴻書带草，山頭飛葉漢浮槎。柂樓索莫吟秋笛，戍火青熒咽暮笳。争似漁翁最蕭散，晚來和月卧蘆花。
秋興八首追和杜老  其三 王之道
雲影曚曨日洒暉，金湖西畔晚陰微。漁舟繚繞青山去，楓葉追隨白鳥飛。摩詰家風非世有，淵明心性與時違。近來病瘠連詩痩，翻愛西臺字様肥。
秋興八首追和杜老  其四 王之道
轆轤世態一枰棊，銷得秋來宋玉悲。舒嘯可無元亮意，哦詩如見少陵時。江湖於我還蕭散，田舍從他笑重遲。異域故人今在否，青燈牢落夜相思。
秋興八首追和杜老  其五 王之道
翠壁蒼崖水外山，山頭茅舍兩三間。夜窗明月來臨卷，晝户清風爲啟闗。霞綺障秋驚老眼，酒紅潮面發衰顔。集英一夢如今覺，猶憶當時曉趁班。
秋興八首追和杜老  其六 王之道
遠水西來抱鹿頭，山前草木带霜秋。黄花雅意撩詩興，紅葉端能寄别愁。日月奔馳雙轉轂，江湖漂蕩一輕鷗。干戈未戢中興沸，蹴被空懷祖豫州。
秋興八首追和杜老  其七 王之道
勲業休煩付考功，此生終待老山中。宦情薄似賢人酒，詩思清於少女風。秋雨養肥桑耳白，溪流濯出柳鬚紅。不堪世路頻磽确，四十蕭然秃鬢翁。
秋興八首追和杜老  其八 王之道
迢迢山勢去委蛇，林木東頭見荻陂。疏竹依巖秋迸筍，病桑經火雨生枝。草侵藥種多難辨，土撥松苖欲自移。照眼誰家幾枝橘，出籬丹實正離離。
送許判官志仁 王之道
是行猶及豫章春，聞說逢迎有故人。傾盖爲君殊快意，摻袪令我重傷神。向陽花木初開葉，得雨蛟龍已轉身。江上新晴應更好，綠楊如幄草如茵。
送董令升舍人歸朋溪二首  其一 王之道
西掖歸来鬢未華，著書論字當生涯。撐腸何止五千卷，溢箧定踰三十車。秋露青黄新種橘，春風紅紫舊栽花。東還貪逐朋溪樂，只恐金鑾詔草麻。
送董令升舍人歸朋溪二首  其二 王之道
仙舟東去訪金華，歌徹驪駒向水涯。試問玉堂司鳯詔，何如蓬島駕雲車。雨餘翠篠初飜籜，風暖丹葵欲放花。天氣清和行色好，江南江北半桑麻。
送劉元發歸鄱陽次其韵 王之道
杖藜千里訪茅茨，來赴當年一笑期。白髪我徒悲老大，青山君尚記艱危。夜聽高論因忘寐，晝味新詩可療饑。冬日迎長殊可愛，何妨去國少遲遲。
送淮西轉運判官李彦恢還朝 王之道
江頭旗影弄青紅，似說朝天四牡東。抱病不容攀轡勒，送行那復遣兒童。田均税斂千年利，福及瘡痍九郡同。此去定知還禁近，從來陰德報宜豐。
送徐次公罷歷陽任歸三衢 王之道
聞說家書賦鶺鴒，歸歟難弟見難兄。接聯本作二年調，解印俄成千里行。故國一犁春雨足，長江三板暮潮平。爛柯况是神仙宅，招隠詩成好寄聲。
送徐季公運幹罷任 王之道
羈栖無柰老而窮，又見徐卿馬首東。快意一時荷葉雨，增明千里稻花風。高材合在雲霄上，勝處能忘澗壑中。法護相從如問我，爲言蹤跡與君同。
送端溪尉張達城挈家南歸 王之道
年時蕭寺雪初晴，聞道君來眼倍明。送别又看秋欲去，論交還感盖初傾。帆張須水秋潮漲，路入鉛山晚翠横。快向端溪從吏隠，歸來穏步上蓬瀛。
送江致遠歸建昌 王之道
翩然歸興不吾留，應爲高堂念遠遊。數日語離良作惡，幾時書到得無愁。白沙翠竹千山晚，朱實黄花萬里秋。後夜西風茅店月，醉吟應不費冥搜。
房陵秋日 王之道
新詩來處自房州，已及瓜時嘆滯留。曾望碧雲頻送目，又驚紅葉再敲秋。千山不隔清風遠，兩地應同素月流。游刃似君誠利器，只今無復見全牛。
中秋和彦立兄韵悼伯父仲球 王之道
月華秋氣共清圓，千古佳時句一聯。節物傷心還惙惙，山光經雨自涓涓。潢池兵火今方熾，溝壑饑羸正可憐。怊悵去年人已矣，亂離誰復問招延。
邉公式周表卿侍郎同年會 王之道
侍郎修好燕群公，雁塔題名二紀同。談笑静移楊柳日，杯盤清泛芰荷風。鵬摶競祝三旌貴，鯨吸相期百榼空。此會明年應更好，馬周行亦起新豐。
蘇臺憫農 王之道
稻田高下欲分畦，積潦瀰茫隔寸堤。天意未收連夜雨，農功良苦半身泥。一丸莫救風濤决，千頃空憐稼穡低。朝滿夕除應可信，望晴心緒憶昌黎。
宣城驛中送建康倅趙純中 王之道
芍藥飄零雨洗春，江城柳色静無塵。扁舟未果尋歸路，小驛那堪送故人。萬里雲天心共遠，一龕燈火話相親。因風無惜霑餘馥，我亦貧兒望富鄰。
和文倅侯彦嘉二首  其一 王之道
相逢珠玉走佳章，顧我無能更老蒼。嘗鼎固應從指染，衝天行喜見雲翔。向來别恨江同遠，此去詩情日共長。才似二公今二妙，山庭淵角繡肝腸。
和文倅侯彦嘉二首  其二 王之道
暉暉晴日樹頭平，望外遥山宿霧輕。積潦夜增南浦漲，微風朝送北窗清。滯留羈客牽歸思，陶寫新詩盡物情。誰謂春宵常苦短，老來無寐厭長更。
送無爲守鄭深道移嚴州 王之道
世稱儒雅擅青徐，今見君侯信不虛。報政未容更繡水，除書先已易桐廬。郡鄰帝所旋趨召，地切家山勿戀居。千乘來迎催去急，邦人何計挽行車。
送錢遜叔出守襲慶賜出身除職 王之道
賜對金鑾下九天，旋聞熊軾爲驅前。人從芸閣初分直，桂折蟾宫乍得仙。刺史江山聊復爾，翰林風月自依然。下車快草東封疏，今去祥符正百年。
次韵蔣守張進彦 王之道
邂逅傳杯莫放杯，七年重見夢初回。休嗟歲月堂堂去，且喜旌麾得得來。春至會霑新雨露，時清應掃舊氛埃。如君才業今張鎬，憐我棲遲轂屢推。
送陳南仲守象州 王之道
熊軾朱轓照野眀，知君今赴象山行。榮觀共作歎嗟語，静念獨傷離别情。畏景逼人才數日，脩塗計此始三程。至時應在中元後，好寄雙魚慰友生。
送秦德久守安豐 王之道
歷水分攜十六年，相逢鬚鬢盡蒼然。喜君宦况新來好，許我交情老更堅。小雨送行春溜急，長楊留别午陰圓。畫船插幟澄江遠，回首風帆指繡川。
喜雨 王之道
雷聲翻海電光紅，濯濯薔薇一夜空。雲氣共看淵躍蜧，雨祥曾驗葉生蟲。佇期多稼干箱富，先慶來麰百室豐。飾喜自慚樽酒薄，只將香火向穹窿。
次韵周漕喜雨 王之道
十載棲遲畎畆間，無聊尤苦屢無年。可憐一雨今時若，便覺千塍頓鬰然。擊壌有期應共慶，效顰非分敢争妍。正當簷溜江河决，想見高吟夜不眠。
酬章序臣二首  其一 王之道
風梢揺落雪飛花，誰傳江梅到我家。曾把數枝分暗馥，要催群卉助光華。高吟兩絕那容繼，勝賞雙清蔑以加。春不世情應委曲，十年留滯在天涯。
酬章序臣二首  其二 王之道
老懶觀梅喜見花，一枝聊復寄君家。清香撲袂傳春信，疏影揺窗借日華。小小池塘從掩映，依依楊柳漫交加。和羮風味今猶古，回首青青遂有涯。
酬李才叔見贈 王之道
篙師且緩莫予催，老眼逢君喜暫開。相與未成招隠什，分携宜盡送行杯。誰令急景堂堂去，我爲佳人得得來。萬壑千岩終欲遍，歸歟清夢轉幽哉。
酬周少隠贈行之什 王之道
我老無知獨夢魚，清風一枕午鐘餘。忽驚珠玉情相厚，便覺山林計不疏。酒熟會看延客醉，詩成還復遣兒書。何人竟得閒中趣，只恐無聊歎索居。
酬張進彦見寄 王之道
皇華應記去年曾，六轡馳驅問固陵。道路向來荒枳棘，隄封從昔錯溝塍。烟銷列嶂秋光遠，木落長淮霽色澄。自笑壯心窮未已，欲言言大怕人憎。
酬吕公季 王之道
相逢賓戯快逢場，何幸輕投得夜光。半面向懷精舍舊，一行今整漢陽裝。如君俊逸猶沉滯，顧我迂疏合退藏。别乘未來霜候冷，客燈明滅漏聲長。
酬蘄春王宰公眀 王之道
致身華貫屬華年，顧我駑痾久不前。醉被長官輕罵鄭，懶從學子競嘲邉。功名有日還三傑，詩酒何人繼八仙。才業似君真獨步，文章政事盡堪傳。
和趙養正春日遊魏園 王之道
藜杖芒鞋信脚行，宿雲披絮雨初晴。溪邉草色青氈合，竹外山光翠盖横。弱柳弄閒無限思，小桃含笑不勝情。清眀此去旬餘日，花底能尋載酒盟。
和孫延壽喜雨述懷韵 王之道
小雨霏霏夜接朝，乍驚和氣入民謠。官逋庶爲麥秋緩，酒價定隨人意饒。欲落棗花蠶斷繭，半黄梅子稻移苖。書生不慣征徭苦，牢落僧房不自聊。
寄别江茂德赴麻城丞二首 王之道
此行何處有淹留，新得中郎萬斛舟。會見馬群空冀野，還同鶴駕到揚州。鱸魚出網紅翻錦，江水浮山綠潑油。回首風檣惜輕别，一聲鴻雁起滄洲。
次韵周運判彦約芍藥 王之道
獨殿群芳占晚春，對花猶幸有斯人。宓妃正自須曹賦，楚女何妨與宋鄰。醉著午風濃似酒，粧融朝雨細如塵。邉城正藉詩書帥，爼豆於今識祭遵。
次韵蔡永叔雙頭芍藥 王之道
反復新詩對月華，視模猶及正而葩。坐馳芍藥心先醉，身老江湖眼欲花。夜半已酬連理約，風前還見一枝斜。灘頭更下雙鸂鶒，併與妖紅作意誇。
和方正叔芍藥 王之道
院落青和晝漏長，曲欄高檻倚新粧。未饒玉蘂來仙女，那羡蓮花似阿郎。遣興勉從吾輩在，追歡難入少年場。開緘忽得驚人句，滿紙雲烟翰墨香。
夜聽劉昭遠彈琴 王之道
河陰高轉月光流，露脚斜飛夜氣收。焦尾冷含三尺水，悲風彈破一庭秋。廣陵别後多新操，子敬亡來絕舊遊。欲洗世間筝笛耳，爲言干斛不須求。
和江和仲司理喜雨 王之道
朝來虹影散青紅，旱氣旋隨夜雨空。頏頡競看飛石燕，蠉蠕應快洗桃蟲。舊聞人說天心觧，今見時和歲事豐。五穀穣穣無幾日，敢將豚酒謝穹窿。
紫薇花 王之道
過盡紅薇到紫薇，廣庭高檻見芳菲。繽紛不逐槐花落，拂掠應從燕子飛。枝壓畫簷朝露重，影揺苔砌午風微。何當草詔絲綸閣，伴我黄昏坐禁闈。
春雪 王之道
一夜春寒夢寐清，柳梢梅萼頗闗情。山川千里玉爲路，樓觀半天雲滿城。徑醉已從釃酒去，稍晴當辦出郊行。東君底事偏芳草，剗盡依然上砌生。
立春日雪和趙端質韵 王之道
春寒有信不踰期，肯爲衰顔獨見欺。白雪已輸梅鬬早，綠樽尤與火相宜。擷來野蔌和萱草，分得江魚貫柳枝。刺史憂民民共樂，賽牛歸去競褰帷。
次韵何子應大卿喜雪武昌作 王之道
雲氣浮江不見邉，擁爐吟雪思飄然。風將急霰先鳴瓦，水剪寒花忽際天。才澁敢陪梁苑客，興來從泛剡溪船。將軍乘夜平淮蔡，翻笑元和十二年。
哀周然明 王之道
三薦渠能老一儒，班超投筆好從吾。功名到手身先死，詩禮傳家道不孤。千里新封從馬鬛，百年餘慶萃鵷雛。西風哀挽桐川上，儻有青芻致奠無。
魏道弼父挽詞代曾子修 王之道
德邵年高冠里閭，慶餘猶及魏公舒。似聞白鶴歸華表，應有青芻奠故廬。帝夢漫驚虞澗築，史占空歎渭濱漁。泫然東望無從涕，莫厠邦人會葬車。
次韵元發弟秋日德餘庵書事二首  其一 王之道
飽諳世事轉疏慵，投老猶能向佛宫。危坐遂移桑蔭日，清談仍對菊花風。凴君爲我追歡伯，自此游山作醉翁。聞說秋來足佳句，暮歸應念錦囊空。
次韵元發弟秋日德餘庵書事二首  其二 王之道
十載江湖歎斷蓬，夢魂時到帝王宫。珠簾高捲蝦鬚日，寶扇斜開雉尾宫。勿誚趙堯刀筆吏，須憐竇鞏囁嚅翁。兒童來告黄花熟，可喜樽中酒不空。
和戴禹功水雲館留題 王之道
兵火間闗我爾同，相逢聊喜話怱怱。山長不礙飛雲去，江漲應從遠水通。白鷺晚潮初浸脚，雨花遺址正横空。臨風遐想成惆悵，千古興亡一局終。
和秦壽之題天祚宫 王之道
洞天無際復無旁，喬木梢雲十萬章。身外軒裳誰繫綰，壺中日月自舒長。平生塵垢煩三沐，投老功名笑五漿。白鹿青牛今在否，一聲秋磬上寥陽。
題浮光丘家山寺 王之道
古寺鐘鳴漏向殘，馬嘶人起束征鞍。曈曨半弄陰晴日，栗烈初迎小大寒。溪水斷流寒凍合，野田飛燒曉霜乾。嗟予老踏浮光路，陟岵懷親眼欲酸。
次韵秦壽之題四祖 王之道
古木參天翠作堆，雲中石棧爲誰開。樓臺正倚雙峰起，香火曾瞻四祖來。霜重静聞秋子落，風高愁聽曉猿哀。當年松上花何似，五葉依然映紫苔。
次韵秦壽之題五祖 王之道
栽花傳法總吾身，生滅無煩取次論。一夢儻從今日覺，群峰應許此山尊。塔中相好如來具，手裏衣盂達磨存。若遇小兒宜借問，性華何處更尋根。
題四祖山瀑泉亭 王之道
雲影曈曨雨弄晴，山頭小立聽溪聲。不驚赤日雷霆吼，但怪青天雪雹鳴。氣逼衣裳秋暑薄，光揺林藪午風輕。法身清浄元無垢，何用臨流更濯纓。
贈五祖山浄老 王之道
欲知祖意路堂堂，滿目湖山自放光。林湧亂雲迎馬足，峰迴荒磴上羊腸。心花肯逐春同老，法雨何妨歲用康。試向樵夫問端的，白蓮生處是吾鄉。
贈古若之上人 王之道
灔潭澄碧見師心，我欲窮源何處尋。萬壑松風酬夜諷，一犁花雨發春吟。不妨契闊三年别，卻得留連數日陰。竹外小桃開也未，靈雲應已久披襟。
送浮屠曇遠歸無爲持鉢 王之道
一笻春色滿郊畿，弹指淮南迅若飛。丈室正須香積供，孤雲聊作故山歸。長安城裏風烟好，錦繡溪頭筍蕨肥。我有上林桃李約，未容隨子赴親闈。
宿吉祥寺贈應上人 王之道
窗前脩竹翠摩雲，清閟題軒念昔人。三紀重來驚隔世，一言相契定前因。携尊得得紛親友，抉藕纍纍萃里民。祖意如來煩指似，迷舟何幸濟通津。
雨中宿竹林寺謝尉仁父見訪 王之道
幽人好客不嫌紆，带水拖泥辱顧予。僧舍頓驚樽有酒，旅庖那患食無魚。敢辭數里來相遇，要使它時付特書。新竹茂林中掃逕，一甌春雪少躊躇。
示隠静恭老 王之道
游山何敢避泥塗，恰值催花夜雨餘。杯渡已知無用楫，馬行今信不更車。數聲幽鳥過庭際，一派飛泉赴壑初。正欲尋師問心法，卻驚行色逼鐘魚。
送懿上人持鉢潜川 王之道
坐覺青山忽上心，着鞭來欲故人尋。萬松未放孤雲過，一飯共聽幽鳥鳴。莫厭崎嶇窮野徑，須憐料峭結春陰。潜川耆舊如相問，千里長同月一襟。
横枝山北别懿上人 王之道
青山終是慰人心，到處相逢不用尋。顧我未能忘楚些，因君聊復效吳吟。遥林入眼增雙碧，羸馬奔家競寸陰。何事横枝送南北，他年同此記分襟。
因上人訪予相山夜聞二子誦書有詩次韵 王之道
杖錫東來意亦勤，寒巖枯木自相親。方驚妙論雨侵坐，忽喜新詩光照人。物外交遊清似水，夢中憂患碎如塵。兒童正欲承礱錯，應覺臨文便有神。
還通上人卷 王之道
格清詞苦與誰論，携繞錢塘給事墳。所得豈容人繼和，朗吟應被鶴聽聞。月輪冷照千巖雪，霞片輕裝萬疊雲。投向吾廬卜知己，擬將詩草爲師焚。
次韵和朗公見贈 王之道
朗公垂老尚吟詩，曾泛三湘看九嶷。欲問勞生心擾擾，强酬佳句思遲遲。紅塵策馬殊無味，碧杖移僧自合宜。共待中條山有雪，寺樓吟望更同誰。
贈省欽 王之道
舊隠何年别翠微，瀑泉聲外鏁禪扉。御前曾寫八分字，天上特宣三事衣。燈照夜庵霜後冷，鼎烹秋菌雨中肥。終歸五老峰邉去，杯渡長江一錫飛。
和因上人三首  其一 王之道
一抨蘭若復誰家，坐見羲和下日車。燥吻未濡蓮社酒，枯腸空攪玉川茶。揺風綠竹初飜籜，過雨紅葵甚放花。得句至今頻示我，安能鬰鬰久兹耶。
和因上人三首  其二 王之道
歸騎何時遂到家，蒼頭獵獵走風車。醜妻終勝長爲客，薄酒能無更飲茶。夢斷北窗凉似水，望中南畆雨飛花。采蓮遊女應相識，早晚扁舟訪若耶。
和因上人三首  其三 王之道
白雲飛處是吾家，石眼泠泠水一車。醉日到來應種竹，梅時過盡好藏茶。遥憐壺棗初成實，似說占禾半吐花。已得伽陀微妙句，歸歟香火諷囉耶。
贈朗上人 王之道
净剃霜髭展舊真，自疑容貌是前身。僧中獨守三千戒，詩裏閒銷七十春。僻寺蘚深人到少，故山雲好夢歸頻。禪齋近日誰還往，祇有西垣放逐臣。
贈贊寧大師 王之道
詔修僧史浙江濱，萬卷書中老一身。赴闕尚留支遁馬，援毫應待仲尼麟。溟濛雪影松窗曉，狼籍苔花竹院春。還許幽齋暫相訪，卻慙陶令滿衣塵。
朗上人見訪復謁不遇留刺而還有詩見謝依韵和答 王之道
湯休訪我我重尋，獨叩松闗絕好音。滿袖塵埃回俗步，一鑪香火隔禪林。偶留刺字情非淺，忽枉詩章思更深。猶喜謫官無吏役，往來從此伴閒吟。
贈遇公上人 王之道
卧雲衣服半斕斑，吳越烟蘿舊往還。幾度看濤羅刹石，經年尋藥武夷山。剃髭刃澁秋窗冷，補衲燈微夜榻閒。應笑勞生苦多事，槐花時節入秦闗。
寄贊寧上人 王之道
支公兼有董狐才，史傳修成乙夜開。天子遠酬丹詔去，高僧不出白雲來。眉毫久别應垂雪，心印休傳本似灰。若念重瞳欲相見，未妨西上一浮杯。
和天寧因上人次韵 王之道
日月漂流一鳥過，别來心迹病維摩。是非孰辨聊分謗，誕信相譏要止訛。揺落獨憐松不改，澄清嘗見海無波。句中有眼勞開警，更問諸人會得麽。
和褒山因老二首  其一 王之道
湖上逢師又到家，别來詩句好相誇。休嗟晚菊今迷草，且喜寒梅欲放花。丈室香温巖寶坐，將壇風軟擁高牙。相思對雪酬珠玉，不覺茅簷送月華。
和褒山因老二首  其二 王之道
島可文章似出家，不將言語落浮誇。雪中令我思風絮，天上因君合雨花。一炷飛烟雲天矯，數行佳樹玉槎牙。山高殊覺青霄近，捫虱南窗向日華。
次韵因上人謝徐守遺顧渚茶 王之道
相從聊罷致書郵，情寄詩筒早晚休。顧我未忘童子好，評君還向古人求。緗奩啟處雲英馥，石鼎煎來雪浪浮。多謝徐卿分顧渚，報之瓊玖兩相收。
送趙端質歸朝 王之道
聖治中興日，宗藩第一流。九重資共理，三載頼分憂。昨日交符虎，當時競带牛。咄嗟成藥石，談笑獲鋤耰。善政稱無擾，罷民遂有瘳。教風興子弟，膏澤被田疇。士論高强漢，王功繼屏周。外臺書課最，禁從表才猷。往矣登青瑣，宜哉建碧油。瘡痍爭借寇，憔悴獨依劉。我願攀鱗進，人思卧轍留。是行端可喜，名姓在金甌。
過富池題澄江閣二首  其一 王之道
晚日千峰色，秋風萬里情。望雲雙目眩，渇雨寸心傾。有客詩方就，何人笛正横。渚烟縈别浦，江月動前楹。草木腥猶在，生靈痛未平。傷哉一杯酒，北向酹邉城。
過富池題澄江閣二首  其二 王之道
江山南北限，風月古今情。舉酒杯還覆，逢人盖暫傾。目窮飛鳥落，心逐斷雲横。小市支殘屋，嚴祠列畫楹。晚烟漁艇遠，夏潦荻洲平。試問濡須路，歸歟過幾城。
次韵劉春卿書懷 王之道
老去宜安分，年來强競辰。功名雖自許，心腹欲誰陳。頼有金谿彦，相從錦水濵。詞華三鳯蔚，詩律八音純。風月論交舊，雲山發興新。鄙懷煩澡雪，高義歎傾囷。李嶠真才子，唐邕實異人。感時悲鶴戰，憂國賦車轔。寤寐思摧敵，行藏冀澤民。廉高辭鄭粟，狂笑取韓銀。松柏迷荆棘，琳琅雜珷珉。北游觀赤幘，西走避黄巾。端木謀存魯，長沙論過秦。江湖雙醉眼，天地一閒身。遵海嗟黄屋，垂衣想紫宸。擒王須李靖，抗賊付張巡。尚緩三城役，方馳六轡詢。兩河蜂伴蟻，多壘介和鱗。烽火青淮隔，樓船古汴堙。離宫埋茂草，禁籞掩荒榛。典冊尊諸夏，戎羌守四鄰。如何來醜類，容易破重闉。大厦煙焚突，長堤蟻潰漘。複垣閶闔夜，層觀景龍春。蔑視排姦魏，空聞識反甄。傷哉無止鼠，甚矣不由鶉。天啟中興運，時當外侮賓。此生那習坎，吾道已康屯。黄卷何妨對，青燈正可親。侏儒歸櫽括，苦窳入陶鈞。夸父勞追日，顔囘悵絕塵。廟堂資贊輔，巖穴忍跧踆。炳煥文中虎，玲瓏席上珍。肯終虞澗築，聊滯越山薪。君壯勤非勉，予衰懶是真。會看鳴鸑鷟，相慶畫麒麟。簪紱行當貴，虀鹽莫厭貧。仲尼憂悄悄，揚子惡頻頻。守節身何屈，移忠道自伸。秋吟足佳句，飛動筆如神。
追和韓退之雪韵 王之道
一時符衆望，七尺騐童謠。人喜豐穰兆，吾知瘴癘銷。戲看還撲面，閒試欲齊腰。堕絮紛辭萼，飛花半惹條。松篁低到地，溪澗合平橋。月牖潜争入，風簾静自揺。紅金延坐夜，綠蟻送行朝。暗上歌茵隰，輕随舞袖飄。千林翻魯縞，萬里藉鮫綃。燈市堪行樂，何妨酒價饒。
菊有黄花爲彦逢弟壽 王之道
正色憎桃李，凌霜見嫩黄。有同高士操，常占晚秋芳。裊裊金風軟，漙漙玉露光。君恩隆一束，時令應重陽。幸遇桑蓬慶，欣逢麴米香。敢因難老祝，採掇奉瑶觴。
春雪和袁望囘三首  其一 王之道
殘歲連人日，同雲暗海涯。晨開才曭晃，暮集復交加。野色鋪霜縞，秋光散玉葩。老夫僵不掃，稚子走争拿。皎潔欺梅萼，嚴凝禁草芽。餓彪迷舊穴，驚雁失圓沙。有客方誇酒，何人欲鬬茶。南山歌禹甸，西國想毗耶。弄日烏薪熟，圍風翠幙遮。豈知春霽好，萬物動芳華。
春雪和袁望囘三首  其二 王之道
誰謂過殘臘，餘寒遂有涯。雪來風益横，冰着雨還加。萬里隋堤絮，千山庾嶺葩。袁門晨尚閉，剡艇夜應拿。百蟄猶含土，群芳敢放芽。嬌紅還玉茗，新綠借金沙。力勝榴花酒，功高雀舌茶。人心愁甚矣，天意欲何耶。好放朝陽出，休從宿霧遮。青腰誠念我，明日變霜華。
春雪和袁望囘三首  其三 王之道
稜稜威正肅，浩浩意無涯。雨息風還怒，霜餘雪更加。氍毺還席地，薝蔔競分葩。虎餓豺狼摶，烏窮鳥雀拿。木冰鳴玉佩，簷溜軋蘆芽。鶴集疑驚露，羊群憶卧沙。晚餐甘當肉，夘酒薄勝茶。盈尺其多矣，踰旬果是耶。日車行自駕，雲障欲何遮。坐想傳柑飲，千官從翠華。
和袁望回春雪 王之道
白雪嫌春晚，縱横布玉霙。柳花隨處發，瑶砌逐門成。旌别寒松茂，摧殘凍芋萌。飄颻無限思，料峭有餘清。舞袂朝猶濕，吟窗夜自明。色疑侵兩鬢，光欲眩雙睛。曭晃干林曉，潺湲萬壑晴。江梅含故態，山鳥弄新聲。雅與詩情惬，應憐病骨輕。澆腸一杯酒，風力鬬峥嶸。
對雪和子𨗨用歐陽子韵 王之道
散漫來天際，高吟正倚門。遠山雲母合，芳樹柳花繁。匝地銀無價，冰湖鑑有痕。何人穿敝履，有客擁高軒。訪戴從東棹，游梁快北轅。鼎寒香屢撥，杯冷酒重温。風力千林吼，雲容萬騎屯。食餘鹽虎卧，坐久炭猊蹲。觀舞更三疊，論文罄一樽。清芬難揜覆，端的屬梅園。
送楊德潤赴禮部試 王之道
雨意止還作，天容寒未舒。無聊懷劇論，何幸過窮居。舉白夜釃酒，剪黄朝薦蔬。新詩閒鼔吹，舊隠亂丘墟。軒冕時何晚，山林計亦疏。中興屈群策，入告莫躊躇。
追和東坡立春韵寄彦逢弟 王之道
荏苒歲云暮，艱難予豈堪。闗山懷遠别，弓矢廢清談。風色霽還暖，梅梢春已酣。信音驚遠雁，心緒亂游蠺。投筆班超近，擒戎李靖慙。行吟望西北，赴難有虞潭。
和徐季功墨梅  其一 王之道
閒想窺池倒影，戲成落筆斜枝。縱涅難淄玉質，細看何似當時。
和徐季功墨梅  其二 王之道
便是朱唇素面，那知綠葉青枝。浄几明窗展處，微風淡月醒時。
題成國仲畫扇 王之道
奮髯欲何爲，戢翼應有待。畫工妙丹青，物狀從變態。
題馬以道畫扇 王之道
寒蘆卧疏黄，遠水分淡碧。秋荷如有情，相映兩鸂鶒。
追和魯直蠟梅二首  其一 王之道
一種幽素姿，凌寒爲誰展。似嫌冰雪清，故作黄金淺。
追和魯直蠟梅二首  其二 王之道
歲窮壓霜雪，春至喜風露。一枝蠟花梅，清香美無度。
送道者史寶通作丐 王之道
昔日山前寺，兵餘掃地空。汝今能協力，真是寶林通。
又送道者王法圓作丐 王之道
誓將三寸舌，求結萬人緣。寶刹成功日，當期道法圓。
送浮屠道廓 王之道
一宿已先覺，四明那更遊。去來無所着，風日海山秋。
送賈教授偉滿罷東歸 王之道
妙年才氣擅超群，試吏來司泮水芹。行矣玉堂應召直，忍將風袂與君分。
重陽示二三友 王之道
龍山何處暮雲黄，坐想前賢落帽狂。茰實菊花良不惡，爲君沽酒作重陽。
秋日憫旱題香山莊舍 王之道
千里驕陽稼穡枯，人心窮極但天呼。須煩巖壑爲霖手，下澤蒼生慰海隅。
寄梅花與曾子修 王之道
待船聊復駐征驂，手撚梅花望翠嵐。花似若人清絕俗，故從江北寄江南。
送曾式古歸建昌 王之道
兩年說歸明日歸，江頭草軟花芬菲。風調江浄船行駛，好看芳草懷春暉。
酬孔純老送海錯三首  其一 王之道
海錯東來自四明，感君憐我故分珍。拜嘉何必須豪飲，大嚼姑從得句新。
酬孔純老送海錯三首  其二 王之道
螺頭已荷兼三和，鳯髓何須貴八珍。多謝邦君憐不飲，只將詩句巧争新。
酬孔純老送海錯三首  其三 王之道
惡語豈堪酬妙句，麤餐曾不饜常珍。得君海錯俱奇絕，從此鄞江發興新。
和子厚弟春日見寄三首  其一 王之道
睡起晴窗正憶渠，老兵聲喏到前除。新詩價重連城璧，便覺貧家富不虛。
和子厚弟春日見寄三首  其二 王之道
一鞭春色去迢迢，溪上紅粧笑語嬌。酒醉不知行客避，競眠芳草鬬裙腰。
和子厚弟春日見寄三首  其三 王之道
十里西疇馬送曛，晚風依約度溪雲。懸知今夜桃花雨，一洗焦枯慰使君。
謝潘壽卿惠牋并詩 王之道
餉厚東陽一萬畨，從今難放筆頭閒。新詩正與花牋似，文彩縱横咳唾間。
道上雜花盛開 王之道
涓涓流水雨晴初，夾道山花簇綵輿。千騎不辭迎候遠，物情春意竟何如。
風雨損花 王之道
雨多南國惜春歸，多謝詩人賦采菲。堕白殘紅無處着，漫隨風絮作團飛。
落梅入硯池 王之道
玉佩翻然下帝傍，墨池照影妬新粧。時人莫作飄零看，收拾毫端無盡香。
玉樹花 王之道
幾年埋沒亂荆榛，軒檻移來特地新。何事臨風忍相對，傷心一曲舊亡陳。
芭蕉 王之道
秋風鳴玉雨疏疏，嫩綠臨窗半卷舒。似是相知慰牢落，朝來肯寄一緘書。
菊 王之道
千林揺落見孤芳，色映青松破嫩黄。玉露凄凉三逕晚，金英芬馥幾叢香。
山茶 王之道
開花不與衆芳期，先得江梅破白時。犀甲鶴頭微带雪，畫屏曾見两三枝。
荷花 王之道
亭亭青盖倚宫粧，新浴温泉體自香。暫借青風來一霎，欲披雲錦見蜂房。
紅梅 王之道
穠華不與衆芳同，偏愛施朱立曉風。莫道春來無酒病，臉霞猶带夜來紅。
題烏江官舍木芙蓉 王之道
桃葉蕭疏柳葉黄，清寒應怯夜來霜。芙蓉雅與秋相好，獨對層臺試曉粧。
青梅 王之道
疏白欺人侵短鬢，老紅乘酒駐衰顔。食梅已判非吾事，把讀清詩憶故山。
和魏定父早春十首  其一 王之道
早從子美追懶真，近向長康得癡絕。相逢可笑復可憐，君看稀疏鬢邉雪。
和魏定父早春十首  其二 王之道
安得都護胡青驄，與君並轡揺玲瓏。南溪今日凍初觧，好看游魚翻鬛紅。
和魏定父早春十首  其三 王之道
依依楊柳繞溪斜，黑白溪頭鵠伴鴉。雨過蕪菁自春色，一叢茅屋野人家。
和魏定父早春十首  其四 王之道
晚來天意欲晴寒，幽鳥争春到舌端。詩骨自憐山様瘦，酒腸君似海能寛。
和魏定父早春十首  其五 王之道
門前溪水綠縈迴，風縠無邉費剪裁。待與東君寫春色，好教紅紫一時開。
和魏定父早春十首  其六 王之道
春到花梢一點紅，吹嘘應謝曉來風。南園繚繞城邉路，無限詩情杖履中。
和魏定父早春十首  其七 王之道
㶁㶁溪流碎玉鳴，野梅隨處伴行人。歸歟路出臨卭市，凖擬沉浮麴米春。
和魏定父早春十首  其八 王之道
怪來庭砌堕寒梅，風笛數聲清以哀。兩日枯腸饜蔬筍，不堪茗椀發輕雷。
和魏定父早春十首  其九 王之道
辰瓜醉竹定何如，試問君家種蒔書。坐久幽窗轉斜日，恰憐梅影上衣裾。
和魏定父早春十首  其一○ 王之道
南禪相望無多地，深謝高軒日見過。歸去山林遂閒放，卻尋農圃問誰何。
和秦壽之春晚偶成八絕  其一 王之道
相從輒莫太怱怱，賭酒分茶自有功。誰謂春歸無處覔，柳蹊飛絮亂因風。
和秦壽之春晚偶成八絕  其二 王之道
照眼酴醿正及時，鞓紅相映似相知。天公應也憐芳意，一霎輕風宿霧披。
和秦壽之春晚偶成八絕  其三 王之道
花外霏微雨弄晴，亂紅狼藉過清明。傷春正苦無聊甚，接接欣聞噪鵲聲。
和秦壽之春晚偶成八絕  其四 王之道
官閒時醉秀溪春，醉裏吟詩字字新。欲報自慚無好語，年來胸次亦埃塵。
和秦壽之春晚偶成八絕  其五 王之道
欲下荒庭意已闌，一枝紅藥坐中看。東風不息成何事，又醖春陰作夜寒。
和秦壽之春晚偶成八絕  其六 王之道
輕陰還傍麥秋天，病怯春寒獨衣綿。老境不知行樂好，坐來芳樹看鶯遷。
和秦壽之春晚偶成八絕  其七 王之道
春來談笑數追陪，多謝傳杯不放杯。醉裏狂言應可笑，問春歸去幾時回。
和秦壽之春晚偶成八絕  其八 王之道
带雨飛來燕一雙，問伊何事爲春忙。野人不觧呢喃意，勉强搜吟對麥光。
和王圜中道上初見梅花二首  其一 王之道
馬頭驚見一枝新，夾道歡呼擁吏民。咫尺招提鷄黍約，不妨同醉萬家春。
和王圜中道上初見梅花二首  其二 王之道
安養瘡痍過所親，野人何幸預斯民。自憐枯槁無生意，遂與寒梅競得春。
和沈次韓春日郊行二首  其一 王之道
楊花落地鸊鵜飛，百里湖山碧四圍。信步不知行幾遠，卻憐芳草伴人歸。
和沈次韓春日郊行二首  其二 王之道
山色新晴一蘸青，隔溪無數野花明。杞苖荻筍肥應美，採掇何妨趁晚烹。
和張文伯春日勸農 王之道
奉詔歡均草莽臣，郊原風日自温温。欲知太守催耕意，重穀劭農本聖恩。
和劉春卿秋夜對月 王之道
天宇澄清桂影秋，騷人乘興欲登樓。樓前白水三千頃，滉滉鎔銀爛不收。
和章序臣梅花二首  其一 王之道
三月詩筒絕往來，有時談麈許追陪。梅花雅欲撩佳句，犯雪凌霜爲我開。
和章序臣梅花二首  其二 王之道
多謝蒼頭語我來，恍如相見笑相陪。新詩高妙梅清絕，展讀花前病眼開。
和孔純老江上避風題酒肆 王之道
對酒應從暮吹號，酒行還喜薦溪毛。若將物象評詩思，須向江頭看怒濤。
和張文伯黄悦之席上賦雪 王之道
功成三白到春迴，好放雲天萬里開。今夜子猷方對客，卻煩安道過溪來。
和張文伯先梅後雪 王之道
六花無怪索詩催，正恐清寒勒早梅。待得江頭千樹暗，故争明潔逐風來。
和子厚弟冬至即事 王之道
天容如鑑地無塵，陽氣依稀動紫荆。日晷漸長端可愛，霜華增重不勝清。
和王覺民雙泉道中 王之道
白雲深處是吾家，山市歸來日影斜。獨立前村聊送目，孤村流水鬧寒鴉。
和魯如晦七夕 王之道
乞巧誰家綺席開，夜闌簫鼓趁虚催。啟明不爲牽牛計，又放朝陽送曙來。
和陳天予經過南巢邑人迎舊尹 王之道
君來井邑笑烘烘，君去蕭條逈不同。似說攀轅如昨日，可憐身老長兒童。
和孔純老别鄰居錢進之醉寢留題 王之道
不敢搘笻問起居，慮煩炰膾破兵厨。杜門終日無人顧，新竹墻頭出萬夫。
和張文伯洞庭柑 王之道
金苞照爼出雙柑，想見和枝映筍籃。欲倩玉纖分玉液，要濡燥吻發清談。
和劉春卿曉起讀書 王之道
夢斷幽禽恰轉更，窺窗殘月淡孤燈。孜孜讀誦如吾子，指日菁莪看錫朋。
偶書 王之道
萬事秋來只信緣，爲誰清嚏晚風前。斷虹收盡廉纖雨，喜見江南八月天。
和吕子梅題陳倅窗前新栽竹二首  其一 王之道
封殖要當同種玉，翺翔端復見停鸞。此君不是塵中物，豈減樊川十萬竿。
和吕子梅題陳倅窗前新栽竹二首  其二 王之道
自是清陰能借潤，不應積雨尚流寒。先生端的磻溪裔，乞與滄溟作釣竿。
和陳勉仲贈淮西漕吳介之二首  其一 王之道
威嚴霜肅德春陽，民感澄清涕泗滂。畏壘大穣知不晚，三年端可笑庚桑。
和陳勉仲贈淮西漕吳介之二首  其二 王之道
九郡瘡痍頼拊存，年來和氣浹江村。此恩未易論天報，請看于公大里門。
和趙積中白蓮三首  其一 王之道
翠盖亭亭水滿塘，六銖新製带天香。晚來扶洗嬌無力，盡鬬冰肌不鬬粧。
和趙積中白蓮三首  其二 王之道
清風習習晚香微，坐使詩人賦采菲。想見温泉初濯玉，侍兒嬌擁太真妃。
和趙積中白蓮三首  其三 王之道
耻同流輩弄胭脂，一様新裁雪白衣。何日與君携酒去，兩般分取載將歸。
和張元禮水仙花二首  其一 王之道
素頰黄心破曉寒，葉如諼草臭如蘭。一樽坐對東風軟，敢比江梅取次看。
和張元禮水仙花二首  其二 王之道
沉水香濃畫不煙，賦花誰是飲中仙。顧予老拙辭源澁，空想東坡萬斛泉。
和秦壽之銅陵江上二首  其一 王之道
楓葉霜餘霞燦爛，葦花風起雪縱横。銅陵江上秋容好，兩絕新詩取次成。
和秦壽之銅陵江上二首  其二 王之道
烟銷遠水分帆影，木落疏林出斧痕。嘯詠不知紅日下，九華何處望中昏。
和子厚弟九日登魏文振亭園七首  其一 王之道
瀟洒湖東小小亭，一時酬唱有三明。亭前澄練無邉際，應助詩人寫物情。
和子厚弟九日登魏文振亭園七首  其二 王之道
亂插黄花趁節宜，年華休向鏡中悲。已知和氣回春谷，横管臨風更一吹。
和子厚弟九日登魏文振亭園七首  其三 王之道
一龕燈火夜凄清，壁下秋蟲斷續聲。細把新詩等風味，易牙元不亂淄澠。
和子厚弟九日登魏文振亭園七首  其四 王之道
疏懶常嫌束带勞，年來見客强垂條。不知此病容醫否，瀝瀝真珠出小槽。
和子厚弟九日登魏文振亭園七首  其五 王之道
雨餘東北望銀屏，一带寒山映骨清。誰道西風能換物，染紅楓樹亦多情。
和子厚弟九日登魏文振亭園七首  其六 王之道
宿雨飛花阻擷芳，寄題端欲爲增光。何時登攬快晴日，瀹茗揮毫看瑞香。
和子厚弟九日登魏文振亭園七首  其七 王之道
官道千秋坐小車，仙隨阮肇飯胡麻。男兒正患無津耳，千古留侯事可嘉。
時雨二絕和趙積中韵  其一 王之道
稻花時候一犂雨，天意從人無間然。我亦摧頽窮甚矣，煩君試考小行年。
時雨二絕和趙積中韵  其二 王之道
白江州熟人炊玉，競說前年斗萬錢。何事農夫太庸鄙，欲將豚酒謝蒼天。
綠萼梅 王之道
天然膩玉細生香，斜倚東風竚淡粧。可是春寒猶料峭，曉窗猶試綠羅裳。
榴花 王之道
看花令我憶金明，五月尊罍竹葉青。窈窕寶津樓下路，斷腸千里四周星。
送顧渚茶與孔純老 王之道
曉來飛雪似欺春，盡把群芳點綴勻。莫訝兩旗分顧渚，要令佳句鬬清新。
追和東坡梅花十絕  其一 王之道
春到梅梢日自和，動人芳氣不須多。清肌瘦骨如冰玉，瘴霧那能柰子何。
追和東坡梅花十絕  其二 王之道
盈盈終日對粧臺，一樹臨溪欲半開。吟賞不須期爛漫，恐隨春雨點蒼苔。
追和東坡梅花十絕  其三 王之道
一池春水綠縈迴，池上梅花暖自開。想見温泉初出浴，六宫遥指太真來。
追和東坡梅花十絕  其四 王之道
問言何處是前村，萬木號寒雪障昏。安得夢爲蝴蝶去，花間栩栩適吟魂。
追和東坡梅花十絕  其五 王之道
真香暗逐微風遠，疏影低隨淡日斜。好在黄昏清淺意，一時收拾付詩家。
追和東坡梅花十絕  其六 王之道
醉眼昏昏午倦開，不堪詩債苦相催。清香自是蠲煩藥，爲折霜蕤一朶來。
追和東坡梅花十絕  其七 王之道
莫怪風前玉斚飛，飲酣初喜傳花枝。正當北雪消殘後，恰直東風料峭時。
追和東坡梅花十絕  其八 王之道
絳跗檀口映冰肌，踏雪來看带雪枝。一見遂能消鄙恡，汝南誰敢忽牛醫。
追和東坡梅花十絕  其九 王之道
步入芳叢脚自輕，看來群卉眼偏明。和羮有實休疑晚，况是東君舊着情。
追和東坡梅花十絕  其一○ 王之道
山下溪頭賣酒家，爲誰低入屋簷斜。蔬腸不柰村酤澁，笑挽長條沃井花。
梅花十絕追和張文潛韵  其一 王之道
額黄肌粉鬬新粧，春入園林度暗香。留滯江南歸未得，一枝聊復沃愁腸。
梅花十絕追和張文潛韵  其二 王之道
曉來飛雪綴林端，冰玉肌膚巧耐寒。折得一枝紅半吐，自挼香蘂當朝飱。
梅花十絕追和張文潛韵  其三 王之道
年年常是犯凝寒，換骨曾凴九轉丹。結實和羮知不晚，試嘗花蘂味應酸。
梅花十絕追和張文潛韵  其四 王之道
竹外山前見嫩黄，水沉清漬雪肌香。應嫌桃李風姿俗，故作尋常淡淡粧。
梅花十絕追和張文潛韵  其五 王之道
簷花厭浥細如塵，渡口舟横不見人。獨喜霜蕤清照坐，旅懷雖惡未孤春。
梅花十絕追和張文潛韵  其六 王之道
凌霜冒雪報花期，大小群芳例是兒。屈指春風無十日，東君元是舊相知。
梅花十絕追和張文潛韵  其七 王之道
素艶忽從江上見，清香還向雪中聞。誰能送酒來相勞，爲爾開嘗對馬軍。
梅花十絕追和張文潛韵  其八 王之道
冬温開遍向東枝，映日含風萬玉姬。何必霓裳掩前古，清癯端不羡豐肥。
梅花十絕追和張文潛韵  其九 王之道
别後開園日就荒，對花還憶少年狂。東榮幾樹應無恙，待得予歸破嫩黄。
梅花十絕追和張文潛韵  其一○ 王之道
花前傾步濺狂瀾，花外扶疏竹數竿。带雪精神清更好，冰肌元慣朔風寒。
梅花和黄覺民四首  其一 王之道
浄几閒窗小小缾，一枝春色爲誰清。吾今老去心如水，銷得詩人與證明。
梅花和黄覺民四首  其二 王之道
蕭然清映水邉枝，似向温泉見玉肌。被惱詩人應不徹，怪來言語總成詩。
梅花和黄覺民四首  其三 王之道
依倚春風雨浄缾，暮林搖落避真清。暗香似與常娥約，來借黄昏淡淡明。
梅花和黄覺民四首  其四 王之道
夜來春信到南枝，姑射神人逞雪肌。多謝長鬚解予意，送將羈客換新詩。
和王元渤留題松壽巖白雲庵寄鄭顧道二首  其一 王之道
流水泠泠浸稻田，巖耕應費買山錢。風梢雨盖摩霄漢，箇裏高人即地仙。
和王元渤留題松壽巖白雲庵寄鄭顧道二首  其二 王之道
日影曈曨霽曉雰，幾聲幽鳥隔窗聞。謝安盍爲蒼生起，休戀青山卧白雲。
追和賈眀叔侯陟眀二侍郎瑞香二首  其一 王之道
日午高人睡正濃，幽香初破碧山紅。忽然夢覺尋無處，會有東來一陣風。
追和賈眀叔侯陟眀二侍郎瑞香二首  其二 王之道
深院重簾數尺墻，對花何必竟燒香。九齡風度高難挹，舉世紛紛漫笏囊。
和富公權宗丞十首  其一 王之道
門外傳來一軸詩，爛然蓬蓽頓增輝。匹夫不敢貪懷璧，什襲今從故府歸。
和富公權宗丞十首  其二 王之道
展讀新詩次第看，管中文豹喜窺斑。不知筆力能豪放，落紙雲烟欬唾間。
和富公權宗丞十首  其三 王之道
閒想當年嘯詠聲，一時人物鬬峥嶸。江山清壯今猶昔，誰謂丹青畫不成。
和富公權宗丞十首  其四 王之道
後來模楷復何人，千載風流郭泰巾。欲睹詩豪兼草聖，一尊聊發洞庭春。
和富公權宗丞十首  其五 王之道
行草應曾閲鬬蛇，世情無識笑東家。君看横雨隨風勢，紙紙清新字字斜。
和富公權宗丞十首  其六 王之道
昂昂野鶴在鷄群，一見人分濁與清。吟對紅葵朝雨細，坐臨綠竹午風輕。
和富公權宗丞十首  其七 王之道
舍北湖山千疊翠，街南溪水一篙深。黄鸝也似快晴日，楊柳陰中訴好音。
和富公權宗丞十首  其八 王之道
惡客未嘗知酒聖，高人何止擅文豪。三司自揣非吾事，敢覬徐州解佩刀。
和富公權宗丞十首  其九 王之道
嗟予少也戇無奇，才力而今老更衰。文陣異時逢大敵，猶能斬將復搴旗。
和富公權宗丞十首  其一○ 王之道
我慚思澁同司馬，君患才多繼士衡。今日相從非偶耳，挂冠淮浙好尋盟。
觀梅和陳天予韵  其一 王之道
斷橋疏竹带山幽，裝點詩人覔句愁。多謝雙魚傳尺素，絕勝斗酒得凉州。
觀梅和陳天予韵  其二 王之道
春風草木初萌動，夜雨池塘正拍浮。玉骨檀心清更好，對花何惜醉扶頭。
和歷陽守張仲智觀梅五首  其一 王之道
一霎輕風過雨稀，滿庭春色碎珠璣。使君載酒花前醉，更有新詩爲發揮。
和歷陽守張仲智觀梅五首  其二 王之道
萬事當從酒到休，子山那得許多愁。綠樽翠杓梅花夕，不醉翻令惡客羞。
和歷陽守張仲智觀梅五首  其三 王之道
誰似樊侯哲且明，觧將勲業佐中興。自憐汨沒毛錐子，空對東風詠使能。
和歷陽守張仲智觀梅五首  其四 王之道
夜燒紅燭照梅花，刺史風流自一家。待得殘英上丹臉，韶華端復到山茶。
和歷陽守張仲智觀梅五首  其五 王之道
出車何日勞師還，二聖歸來喜見顔。乞得此身終芰製，亂山茅屋兩三間。
和徐季功舒蘄道中二十首  其一 王之道
春陰連日竟何如，逐婦應憐拙勃姑。習習晚風來更急，欲吹時雨助虚枯。
和徐季功舒蘄道中二十首  其二 王之道
一聲何處呌提壺，楊柳陰中駐犢車。笑語誰家騃兒女，浣沙溪上數遊魚。
和徐季功舒蘄道中二十首  其三 王之道
溪流灔灔草凄凄，春日農郊麥穂齊。捲地東風還作惡，片雲隨馬渡溪低。
和徐季功舒蘄道中二十首  其四 王之道
拍溪春水鴨頭青，溪上哦詩醉眼醒。不見梅花寒蘸影，野桃山杏自娉婷。
和徐季功舒蘄道中二十首  其五 王之道
三日春霖發土毛，道傍芳草半人高。馬頭問是棠梨市，一片梨花映小桃。
和徐季功舒蘄道中二十首  其六 王之道
野鳥闗闗督駕犁，及時新雨土膏肥。知君有意農夫勸，故故穿林傍馬飛。
和徐季功舒蘄道中二十首  其七 王之道
草滿池塘水滿川，雨餘溪溜正濺濺。黄梅恰在山多處，披霧時看一握天。
和徐季功舒蘄道中二十首  其八 王之道
山下溪邉阿母家，春雷初過茗生芽。馬頭睡思濃無那，一椀何妨泛乳花。
和徐季功舒蘄道中二十首  其九 王之道
一夜西風作曉晴，紛然花草鬬欣榮。蒼松巧與夭桃並，漫使詩人意不平。
和徐季功舒蘄道中二十首  其一○ 王之道
春雲漠漠雨纖纖，花柳叢邉見酒帘。心爲惜春無處著，可堪啼鳥更般添。
和徐季功舒蘄道中二十首  其一一 王之道
曉光晴影正曈曨，轉眼還驚日過中。芳草岸頭人渡水，洛陽影裏鳥呼風。
和徐季功舒蘄道中二十首  其一二 王之道
草色青青入燒痕，登臨何處暗銷魂。應憐野老無拘縛，種竹栽花教子孫。
和徐季功舒蘄道中二十首  其一三 王之道
欲識吾君聖與仁，澤流寰海衆熈春。兩淮饑饉方移粟，六轡馳驅不憚勤。
和徐季功舒蘄道中二十首  其一四 王之道
日遲風細午陰微，柳外青驄去若飛。過得水村聞笑語，幾家扶得醉人歸。
和徐季功舒蘄道中二十首  其一五 王之道
庭閒人静鳥窺簾，坐對文書亦倦拈。春旱正須三尺雨，江湖寧放老蛟潜。
和徐季功舒蘄道中二十首  其一六 王之道
带雨酴醿不自持，短垣高榭倚斜枝。野人莫覓丹青手，摹寫春容一絕詩。
和徐季功舒蘄道中二十首  其一七 王之道
下馬郵亭忽喟然，數間茅屋起孤煙。山花狼籍餘無幾，斷送歸心起杜鵑。
和徐季功舒蘄道中二十首  其一八 王之道
怪石形模老牯同，漫將名字責農功。得來正與齊田類，誰敢言耕望歲豐。
和徐季功舒蘄道中二十首  其一九 王之道
灊皖歸來麥已秋，相從時說白雲游。八年不踐同安境，夢裏山溪記舊由。
和徐季功舒蘄道中二十首  其二○ 王之道
光風習習日暉暉，堕絮飛紅積漸稀。芍藥酴醿看正好，一尊能共送春歸。
和陳勉仲大寧院見寄 王之道
使驛馳驅賦陟岡，等閒詩戲况逢場。清和在序芳菲歇，草色連天水滿塘。
和徐伯遠無爲道中 王之道
江南五月稻抽芒，想見含花带露香。底事淮郷太遲晚，一犁新雨正開荒。
和徐伯遠見寄三首  其一 王之道
我家湖上面九華，無錢買山山見賖。待栽北牖一坡竹，追配東門千載瓜。
和徐伯遠見寄三首  其二 王之道
新炊香軟桃花紅，蘄州竹簟初出筒。老翁易飽更甘寢，便便一覺南窗風。
和徐伯遠見寄三首  其三 王之道
三詩自可當尺書，得書何必須雙魚。黄花强把酬雪白，丐君捧腹聊軒渠。
和陳勉仲四首  其一 王之道
清風爲我曉開闗，風外浮雲過雨還。湛湛可憐清上下，一篙溪水水邉山。
和陳勉仲四首  其二 王之道
何日清游繼大蘇，扁舟東去泛西湖。欲將景物和詩句，寫作錢塘偉觀圖。
和陳勉仲四首  其三 王之道
拍天湖水注東闗，水外漁舟破浪還。誰似老僧閒有味，清風一榻面佳山。
和陳勉仲四首  其四 王之道
雨過山前草木蘇，開窗澄碧渺金湖。近來翰墨君爲絕，喜見詩中有畫圖。
和孔純老按屬邑六首  其一 王之道
野雲和雨渡金湖，山色微風恍有無。不慣扁舟浮浩渺，且驅羸馬上崎嶇。
和孔純老按屬邑六首  其二 王之道
雲濤雪浪渺無邉，一簇溪橋客聚船。輿衛欲休紅日下，幾家茅舍起炊烟。
和孔純老按屬邑六首  其三 王之道
行並焦湖試問塗，何如震澤占姑蘇。提壺聒聒勸誰飲，我不知君渠自呼。
和孔純老按屬邑六首  其四 王之道
客裏宵寒夢易醒，起看殘月照窗眀。招提正在山多處，過雨流泉碎玉鳴。
和孔純老按屬邑六首  其五 王之道
石竇泠泠注竹谿，谿光浮動軟琉璃。幽人愛玩不忍去，覓句坐驚紅日西。
和孔純老按屬邑六首  其六 王之道
榛莽無邉没盡頭，當年禾稼壓田疇。流亡復業知何日，九叙宜先戒用休。
和戴禹功幕府歸來三首  其一 王之道
抖擻空腸一字無，下邳能復異時書。中興正欲平驕寇，莫若相如賦子虚。
和戴禹功幕府歸來三首  其二 王之道
客裏詩成付漫書，清風一榻黑甜餘。相山舊隠今分定，卻是歸來計不疏。
和戴禹功幕府歸來三首  其三 王之道
臨淮終日鑑修眉，水外遥山尺五低。我欲騎雲呌閶闔，請將捕寇付平西。
和由字韵 王之道
當年相望見無由，千里荆襄隔數州。時得新詩夸好句，服膺何止釣槎頭。
和趙積中 王之道
日下高城月入扉，蒲葵不動晚風微。幽人信步如相過，買酒黄公一醉歸。
秋日即事二首  其一 王之道
潮退菰蒲風自倒，秋深菱芡雨應添。怪來病眼雙明甚，喜見遥山寸碧纖。
秋日即事二首  其二 王之道
枕緣睡熟來魂夢，衣爲酣頻带酒痕。多事長紅兼短白，雨餘相倚映江村。
秋日野步和王覺民十六首  其一 王之道
芡觜静緘秋水碧，梨腮深抺夕陽紅。近來詩社争相勝，幽討冥搜字字工。
秋日野步和王覺民十六首  其二 王之道
桑林閒覺疏黄减，菜隴貧憐嫩綠添。秋水接潮還瀲灔，晚風吹雨乍廉纖。
秋日野步和王覺民十六首  其三 王之道
窮愁長怕詩撩撥，幽憤須凴酒破除。對酒更遭詩債窘，可堪毛頴不中書。
秋日野步和王覺民十六首  其四 王之道
揉藍拍岸秋濤信，列炬緣山夜燒痕。楓葉經霜紅更好，晚來扶杖過前村。
秋日野步和王覺民十六首  其五 王之道
荷葉倚風揺敗綠，蓼花霑雨卧衰紅。物華雖逐窮秋老，詩句翻從壯歲工。
秋日野步和王覺民十六首  其六 王之道
迂愚長與懶相兼，歲晚空餘白髪添。坐送夕陽還黯黯，倚看新月露纖纖。
秋日野步和王覺民十六首  其七 王之道
五窮韓愈煩驅逐，一室陳蕃倦掃除。我有塤箎舊詩集，當令阿買爲君書。
秋日野步和王覺民十六首  其八 王之道
雨晴庭户生秋意，潮落溪橋見水痕。稻熟人家得相向，兵餘眼底兩三村。
秋日野步和王覺民十六首  其九 王之道
酒嫩細斟浮蟻綠，芡柔輕剥汗衫紅。搜羅物象嗟予拙，揮掃詞章放子工。
秋日野步和王覺民十六首  其一○ 王之道
孤燈閃閃風還暗，清漏沉沉夜向添。案上數枝漙露菊，可憐疏落嫩纖纖。
秋日野步和王覺民十六首  其一一 王之道
簞瓢不失生涯在，詩酒何當習氣除。欲倩雕弧落新雁，足間尋覓子卿書。
秋日野步和王覺民十六首  其一二 王之道
雨開繁菊金無價，風皺平池鑑有痕。日暮客帆何處落，柿林西畔荻花村。
秋日野步和王覺民十六首  其一三 王之道
烟裏山光陳水墨，雲邉日影亂青紅。新詩有畫人難到，高壓澄江五字工。
秋日野步和王覺民十六首  其一四 王之道
更窮詩債應難欠，縱懶書淫亦自添。水外修眉横翠巘，試憑張敞畫濃纖。
秋日野步和王覺民十六首  其一五 王之道
人言會飲辰嫌酉，我爲求醫日問除。老去誰能遵百忌，秋來只欲上三書。
秋日野步和王覺民十六首  其一六 王之道
病怯酒杯微過量，瘦憐衣带頗寛痕。傷心故國迷煙草，秋日荒凉處處村。
和卞養直見示三絕簡聖書  其一 王之道
看君落筆走雲烟，想見新豐醉少年。龍脊舊堆騏驥種，義方今服乃翁賢。
和卞養直見示三絕簡聖書  其二 王之道
楊柳陰中乳燕飛，馬頭寒峭怯單衣。胡麻知有誰人種，應怪東遊未即歸。
和卞養直見示三絕簡聖書  其三 王之道
遲日輕風過雨天，笑聲何處送鞦韆。清明已逼長安近，寄語先生快着鞭。
朝晴 王之道
朝來霽色快行人，嫩綠妖紅照眼眀。去去諒無留滯歎，不妨寒食半陰晴。
晚晴  其一 王之道
飛霰飄飄堕晚風，亂山無數暮雲同。天工卻似憐羈旅，又變霜華見碧空。
晚晴  其二 王之道
一舍麻城指顧中，遠山横翠慰吾悰。勞生艱險今嘗遍，休把狂言嚇老翁。
北去安豐 王之道
問言何處是安豐，人指湖光柳影東。欲識淮西真使者，一鞭追驥有詩翁。
安豐道中 王之道
水滿陂塘草滿川，望中茅屋起孤烟。十年不踏安豐路，遂與清淮作次邉。
給散告帖 王之道
曾隨驍將遠追奔，勇冠諸軍繼虎賁。聖主念功知有自，一時高下拜新恩。
早發槖皋 王之道
春秋遺跡舊山川，魯破吳亡久寂然。恰到前年征戰處，數間茅屋起炊煙。
集英殿賜第出馬上口占 王之道
鞭絲曵雪繚官槐，綠陣中間一道開。高下未勞輕喜愠，相公曾作榜梢來。
合寨陪諸公觀月 王之道
一樽相對夜厭厭，風捲浮雲見玉蟾。凌亂請看矛作舞，清光炯炯已窺簷。
永豐道上阻水 王之道
路窮得水欲何爲，立馬逢人問所之。十里歸來同小愒，一鞭南去不踰時。
獨步 王之道
雨晴烟渚白鷗亂，風過霜林紅葉稀。獨步幽吟心正苦，卻憐明月照人歸。
岳陽樓 王之道
雲開層觀切高寒，三面江湖一面山。眼界不知多少遠，望中幽鳥暮飛還。
書子萊丙戌登科題名小錄後 王之道
屈指宣和歲在辰，於今四十有三春。吾家又得萊追繼，叢桂從兹不乏人。
寄二兒 王之道
老懶誰能教子孫，静中猶喜讀書聲。有如雙鳯傳家學，令我聞風畏後生。
次韵趙積中慈湖即事  其一 王之道
江南七月旱不雨，捲地風霾翳寰宇。夷門先生有底忙，車馬東遊亦良苦。
次韵趙積中慈湖即事  其二 王之道
干戈九載予心哀，亂離誰復歌南陔。喜君父母老相守，調官仍逐金陵來。
次韵趙積中慈湖即事  其三 王之道
入室兒童隘函丈，想見綵衣還謔浪。掛冠如欲賦田園，一水淮鄉足閒曠。
次韵趙積中慈湖即事  其四 王之道
嗟予留滯行當歸，秋雨夜寒聞搗衣。短檠眀滅淚眼暗，誰令不寐心如飛。
次韵趙積中慈湖即事  其五 王之道
山色湖光過雨清，江邉歸騎净無塵。先生有酒快吾取，相逢少見如斯人。
次韵趙積中慈湖即事  其六 王之道
平生可慣償詩債，追驥疲駑况加怠。不妨對客自揮毫，文社於今有淮海。
冬日出郊二首  其一 王之道
覆塊青青麥欲齊，田家籬落柘岡西。歲饑冬暖聊相補，抉藕歸來餉萊妻。
冬日出郊二首  其二 王之道
一鞭乘興上山頭，雨脚隨風濕破裘。冬日有情還可愛，忽開雲霧見林丘。
七夕苦旱望雨 王之道
田禾吐白將就槁，野草垂黄幾欲燃。來日天孫嫁河鼓，洗車今喜有夤緣。
游毛公洞六首  其一 王之道
說詩人去想雲車，千古青巖倚碧虚。訓詁未容端拜議，一言聊復問關雎。
游毛公洞六首  其二 王之道
旋披荆棘入山來，洞口晴煙翳不開。試問真人竟何處，他年相就謁蓬萊。
游毛公洞六首  其三 王之道
須信桃源路易迷，野人遥指過山西。由來石室非仙窟，漫向雲中覔舊蹊。
游毛公洞六首  其四 王之道
山前踴躍見樵人，欲問神仙更問津。指點長柯向東去，不知銀穴又非真。
游毛公洞六首  其五 王之道
徘徊銀穴送斜暉，散遣長鬚上翠微。青鳥似知予意確，故傳仙語傍人飛。
游毛公洞六首  其六 王之道
偶因青鳥遂幽尋，翠壁蒼崖白日陰。三扣石扉人不識，滿山松竹自悲吟。
題太湖驛竹軒 王之道
粉節儲霜競出籬，我來猶及筍生時。清風一榻君休問，明月半窗予自知。
過水南題范諫議書室 王之道
函丈當年貯卧龍，笑談曾記一尊同。幅巾已起草廬在，寂寞溪山空晚風。
題德章山 王之道
叢玕潑黛千峰色，急雨奔霆萬壑聲。莫訝祖師來入夢，祇應知我欲山行。
過含山郵亭和子厚弟壁間韵三首  其一 王之道
犯暑籃輿趁曉耕，東風迎面葛衣輕。過山繚繞湖邊路，楊柳陰中带月行。
過含山郵亭和子厚弟壁間韵三首  其二 王之道
透雲斜日影朦朧，樹杪依微少女風。景物重來正無恙，爲君收拾向詩中。
過含山郵亭和子厚弟壁間韵三首  其三 王之道
開窗如見碧油幢，新竹春來過屋長。漸近柴桑舊家路，清風來報稻花香。
吳興舟中有作 王之道
一水濡須百里間，舉頭遥見水西山。微波不動又終日，安得扁舟送我還。
春日偶成 王之道
短垣新雨上銀泥，柳外幽花咫尺迷。獨喜流鶯解人意，一聲聲傍綠窗啼。
春日書事呈歷陽縣蘇仁仲八首  其一 王之道
籃輿兀醉出東門，賴有官舟爲解紛。流馬木牛今已矣，其餘兒輩說三分。
春日書事呈歷陽縣蘇仁仲八首  其二 王之道
芳草池塘處處佳，竹籬茅屋野人家。清明過了桃花盡，頗覺春容屬菜花。
春日書事呈歷陽縣蘇仁仲八首  其三 王之道
似是東風惱客心，淹留行色故相禁。扁舟正在江南岸，又擾浮雲作暮陰。
春日書事呈歷陽縣蘇仁仲八首  其四 王之道
情似長江流不斷，亊如芳草剗還生。此身何苦浮名絆，正擬花時取次行。
春日書事呈歷陽縣蘇仁仲八首  其五 王之道
公餘槐柳轉斜日，吏散鳥雀來空庭。康成書带可人意，坐見茸茸相對青。
春日書事呈歷陽縣蘇仁仲八首  其六 王之道
學似卿家宜有法，人如我輩豈無情。新詩早自推心服，幽會知誰付目成。
春日書事呈歷陽縣蘇仁仲八首  其七 王之道
猛風吹雨暮江頭，煙草微茫一片愁。雙鯉不來無處問，欲尋歸路轉悠悠。
春日書事呈歷陽縣蘇仁仲八首  其八 王之道
子美不應花解惱，次公何必酒而狂。知君頗負風流債，安得司空慣竊香。
過段寨二首  其一 王之道
隨行知有筆如椽，不礙冥搜借榻眠。酒醉詩成還上馬，秋蛇春蚓任人傳。
過段寨二首  其二 王之道
嫩綠夭紅照眼明，物華春事暗相驚。提壺不飲勸誰飲，正在竹叢深處鳴。
經過合寨弔孟氏故居二首  其一 王之道
藤梢棘刺失朱門，空想當年載酒樽。天色重增行客恨，東風吹雨濕黄昏。
經過合寨弔孟氏故居二首  其二 王之道
行過春泥沒馬深，幾聲幽鳥囀喬林。感時恨别愁無那，賴有清樽慰此心。
晚憩聞雷 王之道
湖外山光入座來，水晶宫闕翠屏開。纖纖細落催花雨，隱隱輕鳴啟蟄雷。
含山驛中 王之道
日暖風輕晝睡餘，海棠嬌褪玉肌膚。楊花也似知人意，來趁飛紅入座隅。
鳴山驛夜雨 王之道
夜來風雨曉還晴，沙路無泥快早行。鳥語花容春自好，有生何處不安生。
夜聞風雨 王之道
狂風横雨忽來鳴，半夜長亭客夢驚。想見海門春漲急，奔軍百萬聽潮聲。
丘城道中 王之道
翠巘中間白水邊，野梅官柳似當年。正看遶樹下殘日，便覺前村生晚煙。
出合肥北門二首  其一 王之道
淮水東來没踝無，只今南北斷修塗。東風卻與人心别，布暖吹生徧八區。
出合肥北門二首  其二 王之道
斷垣甃石新修疊，折戟埋沙舊戰場。闤闠凋零煨燼裏，春風生草沒牛羊。
烏江道中聞杜鵑有感 王之道
麻葉蓬蓬小麥肥，楊花風裏杜鵑啼。故園尚阻歸來賦，慚愧東坡雨一犁。
竹城道中 王之道
一溪清水浸餘霞，風裏歸鴻字脚斜。今夜不知何處宿，路廽山崦兩三家。
下閣道中 王之道
小橋流水數家村，春入川原日自暾。馬上不知嵐氣重，誤驚征袖濕啼痕。
西門道中聞人售田 王之道
走利奔權幾日休，歸來還復郭南游。直饒心計姦如鬼，終恐輸他善自謀。
題大泉寺 王之道
六峰環翠繞金藍，下馬初嘗一酌甘。久旱喜看雲氣浹，晚風吹雨過江南。
題南巢地藏寺 王之道
蚊觜生花夜更長，睡鄉蝴蝶正悠颺。山僧不恤秋眠熟，連打鐘聲到枕旁。
題大龍寺 王之道
萬松邀我上崔嵬，入寺山屏次第開。無說欲知真說法，松聲還送出山來。
題宿松薤山寺 王之道
小驛隳頹不見容，著鞭東走梵王宫。怪禽落日休相恐，五里松篁一徑通。
題許市接待院壁 王之道
一簷冬日送清温，疏竹蕭蕭覆短垣。來就老僧同曝背，不妨危坐默無言。
題許市施水坊 王之道
夢斷蓬窗特地愁，卧聞溪水嚙舡頭。夜航又逐東風去，重歎因人此滯留。
宿大泉遇雨 王之道
我行常苦雨相隨，旱甚民心若倒垂。坐久雲容膚寸合，願同焦槁被甘滋。
題苦竹寺海棠洞三首  其一 王之道
翠袖朱脣一笑開，依風無力競相隈。陽城豈是僧家物，端恐齊奴步障來。
題苦竹寺海棠洞三首  其二 王之道
隔夜西風爲辦嚴，掃除氛曀出晴天。正逢翠幄張青綺，應念朱脣拂紫綿。
題苦竹寺海棠洞三首  其三 王之道
一徑封苔知雨足，貳車行縣昔時遷。對花啜茗思春日，拂拭新詩益悵然。
題崇因院清軒 王之道
肥松瘦竹古招提，軒檻重遊識舊題。清意不曾吟得盡，夜來明月浸寒溪。
法雲寺和湯立賢留題 王之道
寺占湖邊數畆山，杖藜偷得一朝閒。昨朝恰别居巢長，又喜新詩在壁間。
題大善寺 王之道
絮帽曵絲雲带雨，瓊梳環髻水圍山。江村五月黄梅過，十里人煙渺莽間。
題華嚴院澤上人西韵軒用前韵 王之道
疏簾如霧隱窗紗，虹影青紅雨脚斜。坐久清風起何處，一盆昌歜映葵花。
和彦立兄贈信上人 王之道
鼎社年來得志閒，一杯聊復效逃禪。新詩莫漫驚流俗，恐被旁人唤皎然。
贈浮屠道本二首  其一 王之道
暑雨初晴江上村，藕花無數午風温。梁山正帖淮南岸，到得精藍日未昏。
贈浮屠道本二首  其二 王之道
一去禪關忽五春，異鄉驚見眼終清。問師參學今何解，雲在青天水在缾。
和因上人四首  其一 王之道
拍天湖水亂蛙鳴，雨脚隨風潑細塵。翠幄不開楊柳晚，紅雲初坐海棠春。
和因上人四首  其二 王之道
茭葑彌天眼界幽，澆愁應辦酒如油。坐憐漁父機心勝，萬頃春苗不下鷗。
和因上人四首  其三 王之道
水雲深處見人煙，桑柘鳴鳩似可憐。卻怪銀泥環四壁，由來春雨上蝸涎。
和因上人四首  其四 王之道
荼䕷花底照衰顔，風送餘香到酒間。春色他年尚無恙，紅裙來繼謝東山。
和天衣聰老五首  其一 王之道
師去無爲十五年，重來猿鶴亦忻然。此生不負今朝祝，冀結龍華會裏緣。
和天衣聰老五首  其二 王之道
老懷歸去幾何年，吳越宗風久寂然。聞說近來獅子吼，應將驢脚問生緣。
和天衣聰老五首  其三 王之道
法華靈應著當年，今古何曾有間然。不見後身房次律，卻因和璞記前緣。
和天衣聰老五首  其四 王之道
達磨東來不記年，一燈然處百燈然。願從清淨求明了，應喜晨齋學省緣。
和天衣聰老五首  其五 王之道
綠楊芳草自年年，人老逢春重喟然。六入儻能除舊習，三乘端許結新緣。
再用韵贈湖塘來上人二首  其一 王之道
望外荆榛蔽輞川，我來何必爲逃喧。亂餘村疃雞豚盡，秋到江湖藻荇繁。
再用韵贈湖塘來上人二首  其二 王之道
湖水瀰瀰浸綠苔，湖邊衰柳兩三栽。游魚得意潜還躍，幽鳥多情去復來。
山西莊舍贈信上人和彦時兄四首  其一 王之道
十里西疇路半砠，短轅無力困瘏痡。支笻預作淵明具，甕有烏程不用沽。
山西莊舍贈信上人和彦時兄四首  其二 王之道
四壁蕭然犬自馴，年來食粥甑生塵。相逢未暇寒温語，請效參寥作故人。
山西莊舍贈信上人和彦時兄四首  其三 王之道
一枝清瘦早梅春，風味高如郭泰巾。襟袖歸來香未歇，要將佳句屬詩人。
山西莊舍贈信上人和彦時兄四首  其四 王之道
寒鴉成陣下遥村，冰合回塘鏡一番。㶁㶁溪流響何處，亂山無數不知源。
贈道上人 王之道
道人知我過山來，旋掃蓬門對水開。惟有温菘薦樽爼，一畦疏綠隱蒿萊。
和道可 王之道
卧雨春頭到地長，清風一榻借微凉。碁聲驚斷高僧夢，起撥爐中未過香。
和彦逢弟簡相山古上人二首  其一 王之道
相山風物似斜川，岑寂那知市井喧。歲旱但傷禾穗槁，秋饑猶喜栗皺繁。
和彦逢弟簡相山古上人二首  其二 王之道
蒿艾深迷古徑苔，荒凉菊塢與松栽。稻田正似人無幾，賴有高僧伴我來。
送浮屠善慧 王之道
雲濤霜巘正崢嶸，夢裏清游覺尚驚。師到西湖如得句，不妨頻寄老書生。
送心上人 王之道
西城畦稼卧黄雲，似說千門許見分。驢載馬馱應不厭，一𥰭牙齒正須君。
春日訪道上人 王之道
隴麥如煙水滿塘，路邉桃李問柔桑。道人不作淵明調，笑碾新茶看瑞香。
贈桐林老僧 王之道
繞屋青桐碧玉椽，坐來巖石起雲煙。過門竟日奔馳者，應羡山僧去道邊。
贈林山善相老榮師 王之道
至哉擇術妙難論，邂逅何妨丐一言。我已無心求富貴，餘生歸命給孤園。
回峰寺和浮屠坦然韵 王之道
晝睡醒來日過中，山光入座水函空。綠楊堤外荷花富，招致清香賴有風。
和彦時兄贈覺上人化燈 王之道
江上相逢試問津，杖藜來作化燈行。欲知照破無明窟，佛殿熒熒一點明。
和僧廣實三首  其一 王之道
曾向高安見大愚，迢迢一路徹天衢。而今到處無些事，困睡饑餐得自如。
和僧廣實三首  其二 王之道
聞說年來貧更甚，生涯和地與錐無。通身是手承誰力，方信常人實若虛。
和僧廣實三首  其三 王之道
動容俱見古人情，千里歸來得我驚。七載何曾有離别，水中明月本相親。
題德章山親公塔 王之道
憑陵風雨上崔嵬，一見親公病眼開。似是前生師弟子，兩年今日入山來。
過廣德宿開元寺上人房 王之道
滿城花草鬬欣榮，嫩綠夭紅照眼明。會有禪房通野色，解鞍聊復憩予行。
書來上人房 王之道
十里清風水拍天，老僧齋罷抱頭眠。丹楹畫棟看摧壓，好爲僧伽作勝緣。
書源上人壁 王之道
丹楓黄槲壯秋容，詰曲僧房一徑通。塔似道人飛白筆，開窗還見倚晴空。
題德山涓老無句堂 王之道
峰頭示衆合如何，一棒由來已自多。空去空回還信否，至今疑殺那人訶。
送浮屠宗立東遊二首  其一 王之道
撫掌相逢一笑同，自言參學百無功。蜜甜忘卻十年苦，雷吼嚇成三日聾。
送浮屠宗立東遊二首  其二 王之道
西走漫償行脚債，南游聊勘坐禪翁。不知色力能強健，又復觀潮過浙東。
贈蔡道人 王之道
寶蓋山前蔡道人，十年學佛頗安貧。似聞親見天衣老，爲改今名作惠新。
贈羽流韓洞章 王之道
韓生畫馬有家法，胸中驊騮不可計。酒酣試作姜子牙，怳若當年釣清渭。
讀韋蘇州詩因用陪王郎中尋孔徵君韻 王之道
我才傷樸樕，吾道屬艱難。未遂三豪遇，那知一笑歡。湖山晨溢翠，風雨夜霑寒。歸棹秋無幾，游吳意未闌。
句 王之道
霜蕤不艷薇爭白，檀蕊無煙蕙惜馨。
句 張進彥
縛虎敢辭山路險，斬鯨終見海波澄。
以二十八字爲吾婿他日囑仲和書付梅隱袁庭植 王文卿
吾法元來不妄傳，信知道法妙玄玄。君家自是神仙種，管取兒孫代代賢。
逍遙峰 王文卿
聳漢仙峰一柱清，晴春登覽四山明。祥雲晝護神光現，瑞月宵臨法樂鳴。華子岡頭靈運賦，七星杉下蔡經盟。慨思今古無窮事，那得逍遙自在情。
題棺木 王文卿
我身是假，松板非真。牢籠俗眼，跳出紅塵。
麻姑壇 王文卿
漉酒巾籠五岳冠，懶攜琴鶴上朝端。丹房晝睡煙霞暖，紫府夜歸星斗寒。詩就幾教山鬼泣，劍靈那許俗人看。麻姑報道桑田變，一曲仙棋尚未殘。
句  其一 王文卿
紅塵富貴無心戀，紫府真仙有志攀。
句  其二 王文卿
報國有誰能仗節，升天由此可無梯。
送孫太沖守懷安 勾龍如淵
金沙春三月，桃李照城郭。石峽赬鯉魚，時時醉賓幕。
柘軒  其一 李侗
耕桑本是吾儒事，不免饑寒智者非。出處自然皆有據，不應感念泣牛衣。
柘軒  其二 李侗
五畝之宮植以桑，孟軻舉此助談王。軒前蒙密知何意，要見經綸滋味長。
柘軒  其三 李侗
三春采采爲蠶供，衣被生靈獨有功。野外謾多閒草木，可慚無計謝東風。
舍上辭歸羅豫章先生 李侗
學道求師久劍潭，豈緣枯朽預儒涵。致知事業同歸理，克己工夫判立談。未借老商顔笑一，已偕韓氏俗重三。過庭若問論詩禮，應問從誰學指南。
梅林春信 李侗
積雪千林凍欲摧，倚欄日日望春回。天公爲我傳消息，故遣梅花特地開。
靜庵山居 李侗
勝如城外宅，花木擁簷前。一雨晚時過，群峰翠色鮮。採荆烹白石，接竹引清泉。車馬長無到，逍遙樂葛天。
藏春峽 李侗
咏歸堂裏靜怡神，更步芳亭識趣新。愛竹心虛初長筍，觀梅香散漸含仁。雲將膏雨過桐嶺，水泛桃花出劍津。生意峽中藏得否，自家收拾滿腔春。
碭山懷古 陳剛
山名芒碭勢穹崇，漢祖嚴祠翠靄中。紫氣應時騰碧落，素靈何處泣秋風。狐鳴陳涉孤墳壞，金盡梁王石室空。畢竟乾坤歸有道，漫誇扛鼎力英雄。
題枯髏圖 馮楫
形骸在此，其人何在。乃知一靈，不屬皮袋。
自詠 馮楫
公事之餘喜坐禪，少曾將脇到床眠。雖然現出宰官相，長老之名四海傳。
施經偈 馮楫
我賦躭痂癖，有財貯空虛。不作子孫計，不爲車馬速。不充玩好用，不買聲色娛。置錐無南畝，片瓦無屋廬。所得月俸給，唯將贖梵書。萬里遣迎介，崎嶇涉長途。奉安大剎中，開示諸迷徒。庶幾披閱者，咸得入無餘。古佛爲半偈，尚乃捨生軀。我今以財施，痛楚不侵膚。以我較古佛，苦樂萬倍殊。所以不惜財，非是稟性愚。借問借財人，終日較錙銖。無常忽地到，寧免生死無。
臨終頌 馮楫
初三十一，中九下七。老人言盡，龜哥眼赤。
勸諭賑濟詩 馮楫
我朝未第日，鄉間逢歲饑。兩率閭里人，相共行賑濟。饑民僅得食，免困餓而斃。及我登第後，被罪歸田里。尋復拜召命，迤邐治行計。忽見道途間，小兒有遺棄。復自勸鄉邦，割己用施惠。日飯八千人，八旬乃休止。于時已麥熟，糧食相接濟。我始趨行朝，蒙恩長宗寺。初本不望報，人以爲能事。利司具切奏，還官不容避。今年又少歉，我適帥瀘水。無戶備飯食，所濟俱用米。聊舍三百斛，十中活一二。又以一千石，減價平行市。每石減十錢，庶幾無湧貴。更有不熟處，資簡潼川類。計用減價糶，所祈均獲濟。我非財有餘，但愍民不易。一時所施行，樂爲之識記。
迎暉閣 舒清國
藹藹復依依，朝暉以夕暉。巖花寒不落，簷鳥靜忘飛。僧自眠黄葉，人多夢翠微。雲邊時見鹿，飲水近禪扉。
頌 釋嗣宗
澗底泥牛金貼面，山頭石女著真紅。繫驢橛上生芝草，不是雲靄香爐峰。
偈二首  其一 釋嗣宗
翠巖不是不說，只爲無個季節。今朝快便難逢，一句爲君剖決。露柱本是木頭，秤鎚只是生鐵。諸人若到諸方，莫道山僧饒舌。
偈二首  其二 釋嗣宗
少林坐，庾嶺行，書偈傳衣成戰爭。庾嶺行，少林坐，得髓安心成話墮。兩家公案未曾圓，後代兒孫作殃禍。這殃禍，可煞大，天下衲僧透不過。
頌古三首 虔侍者 釋嗣宗
石人不怕師子吼，須彌頂上翻筋斗。滄溟竭盡正三更，生鐵崑崙雲外走。
頌古三首 香嚴擊竹 釋嗣宗
粥飯隨時養病軀，本無迷悟可關渠。無端擊著庵前竹，直至如今在半途。
頌古三首 二祖得髓 釋嗣宗
弟昆各自逞功能，獨有家兄徹骨貧。三拜起來無一語，鼻孔纍垂蓋上脣。
頌古二十六首  其一 釋嗣宗
千年石虎產麒麟，一角通身五彩明。金鎖玉關渾掣斷，毗盧界內鼓煙塵。
頌古二十六首  其二 釋嗣宗
一見明星夢便回，千年桃核長青梅。雖然不是調羹味，曾與將軍止渴來。
頌古二十六首  其三 釋嗣宗
過去心不可得，收綸罷釣秋江碧。扁舟古岸恣閑眠，明月蘆華深穩密。現在心不可得，法王家法存今昔。謀臣猛將定封疆，說甚隋珠幷趙璧。未來心不可得，不可得中只麽得。石含玉兮地擎山，惟證乃知難可測。千古流芳誰共知，清風帀地有何極。
頌古二十六首  其四 釋嗣宗
不是風旛不是心，祖師正眼只如今。如今不識山河礙，識得如今海嶽沉。
頌古二十六首  其五 釋嗣宗
鐵牛耕破洞中天，桃花片片出深源。秦人一去無消息，千古峰巒色轉鮮。
頌古二十六首  其六 釋嗣宗
鬼子掛起那吒面，赤腳跨定須彌盧。鐵牛鞭起黄河岸，大洋海底食珊瑚。
頌古二十六首  其七 釋嗣宗
不是心兮不是物，那吒夜入蒼龍窟。鐵鞭擊碎明月珠，從教大地如翻墨。
頌古二十六首  其八 釋嗣宗
石裏藏金誰辨別，遊人但見蘚痕斑。卻被石人窺得破，鐵船載入洞庭山。
頌古二十六首  其九 釋嗣宗
妙凈明心，一句全真。山河大地，日月星辰。舒肝瀝膽，照徹古今。個中如不昧，徧界是黄金。
頌古二十六首  其一○ 釋嗣宗
象外橫該宇宙身，聖凡極盡不容塵。衲僧意氣合如此，當場誰是奪標人。
頌古二十六首  其一一 釋嗣宗
婆婆不在五臺山，平地行人作易難。驀直坦然今古路，區區卻過趙州關。
頌古二十六首  其一二 釋嗣宗
一路雄兵犯界河，煙塵塞路絕人過。安邦賴有張良在，畫角城頭唱楚歌。
頌古二十六首  其一三 釋嗣宗
萬仞峰前握手時，清歌一曲少人知。但見瞎驢驚宇宙，不知法眼付傳誰。
頌古二十六首  其一四 釋嗣宗
午夜霜凝星斗寒，長空雲盡山月落。青天喫棒人盡知，蒼龍退骨誰能覺。金鳳衝開玉鎖關，麒麟掣斷黄金索。迢迢劫外孰能拘，南北東西迥超卓。
頌古二十六首  其一五 釋嗣宗
明頭落節，暗裏喫交，毒手當渠癢處搔。雪裏鷺鷥飛不見，一隻銀瓶掛樹梢。
頌古二十六首  其一六 釋嗣宗
笊籬木杓，錢貫桶索，說妙談玄俱是錯。清平鼻孔塞乾坤，天下衲僧無處摸。明來握土成金，悟去百草皆藥。拗折俱胝指頭，踏斷趙州略彴。平常一句用無窮，限量知見徒斟酌。
頌古二十六首  其一七 釋嗣宗
後園驢喫草，可憐無限虛生老。半夜盲人問故鄉，不知身在長安道。
頌古二十六首  其一八 釋嗣宗
生死既不可求，根塵萬病俱休。從此俱空獨露，蟾輪一片清秋。
頌古二十六首  其一九 釋嗣宗
烏龜三眼紅如火，一角麒麟快似錐。土宿夜遊南贍部，泥牛腳下火星飛。
頌古二十六首  其二○ 釋嗣宗
舒無蹤，卷無跡，日午晴空轟霹靂。衲子驚迷失路頭，神號鬼哭知何極。
頌古二十六首  其二一 釋嗣宗
新羅渤海，南嶽天台。纖塵不礙，豈涉去來。回頭斂念，解脫門開。反憶善財尋勝友，百城游徧不知回。
頌古二十六首  其二二 釋嗣宗
貝葉收不盡，一句無私萬法印。千聖滿口不能宣，嶺梅漏泄春光信。
頌古二十六首  其二三 釋嗣宗
古塚不爲家，漁翁舉棹出蘆花。湛水無風江月迥，長空撒盡暮天霞。
頌古二十六首  其二四 釋嗣宗
不勞車馬迹，文王去後無消息。月華影裏釣魚磯，萬古清風長歷歷。
頌古二十六首  其二五 釋嗣宗
一鏃三關俱透脫，從前汗馬休拈掇。須知舊閣快龍舟，當年曾把錦標奪。
頌古二十六首  其二六 釋嗣宗
妙圓金地絕纖塵，到者當觀無相真。莫道玄門難近向，舉頭便是塔中人。
贈劉羲仲 吳炯
束带真成屈壯圖，寧思飽死歎侏儒。便拈手版還丞相，卻覓芒鞋踏故廬。少日縈心但黄嬭，暮年使鬼勾青奴。他時有客來載酒，解道欲眠卿去無。
顔孝子烏墓 吳炯
人倫風化自孝始，我懷義烏顔氏子。昔從書傳聞其名，今來浙東入其里。未入里先見路碑，高塚巍然雲樹裏。猶有群烏繞墓飛，或者神烏長不死。啣土傷吻土亦亦，烏血凝成墓山紫。今古人人皆有親，負土葬者豈獨此。如何感召到山禽，須就人心推物理。生前服勞情自苦，亡後附身哀靡已。天地憫憐鬼神泣，無知羽族有所使。父子塋域永相依，白雲深處精靈起。風吹草卉即萊衣，溪浮蘋藻爲甘旨。千秋萬古此經過，誰人眼不淚如水。
句 吳炯
誰知吾子漢稜粥，壓倒東坡玉糝羹。
題稙庵 陳掞
季鷹雅志本江湖，胡爲入洛誠計疏。一盃蓴羹入歸夢，歲晚僅飽松江鱸。何如王郎十畝宅，一生江頭枕江碧。西風落日弄煙波，卻笑陶朱計然策。我來訪君春已深，江花江柳翻綠陰。相攜三徑拾瑤草，爲問客來何苦心。固知此事君計得，我被微官苦相逼。勸君謹勿語彈冠，便恐紛紛北山檄。
光淥亭杏花 陳掞
西郊見說春事濃，杏花香發眠東風。主人未解此花意，小槽溜溜盃猶空。勸君瀲灧蒲萄綠，好看枝頭紅映肉。莫令風雨遣花飛，徒唱人間斷腸曲。
破山寺雙頭白蓮 陳掞
湘南夜水風露清，月明耿耿波益平。嬋娟有人步羅襪，瓊璫玉佩雙娉婷。可憐玉骨埋藏久，腸斷人間無復有。豈知化作蘭若蓮，宿契未忘猶並首。想應快意洗塵緣，不向謝池爭取妍。玻璃盤中凈土頰，一心稽首西方仙。請君以圖獻天子，當與嘉禾並周史。毋令寂寞墮空山，泣月悲雲清夜殘。
竹溪爲旌城汪伯溱賦 程介
先生溪上種修竹，呼吸溪光餐竹綠。自應不同此君醫，冰雪之胸元不俗。我欲相從竹溪中，已辦青蓑黄篾篷。臥聽肅肅搖清風，一洗滿懷塵土空。祇愁一夕風雷起，變化飛龍葛陂水。凌雲去去固無心，莫忘溪頭舞煙雨。
題晝寢宮人圖應制 黄泳
御手指嬋娟，春風晝日眠。粉勻香汗濕，髻壓鬢雲偏。柳妬眉間綠，桃驚臉上鮮。夢魂何處是，應繞帝王邊。
爲師憲兄悼侍兒倩倩  其一 黄泳
蘭質蕙心何所在，風魂雲魄去難招。子規叫斷黄昏月，疑是佳人恨未消。
爲師憲兄悼侍兒倩倩  其二 黄泳
含怨銜辛情脈脈，家人強遣試春衫。也知不作堅牢玉，祇向人間三十三。
以二貓送張子賢  其一 李璜
家家入雪白於霜，更有欹鞍似鬧裝。便請爐邊叉手坐，從他鼠子自跳梁。
以二貓送張子賢  其二 李璜
銜蟬毛色白勝酥，搦絮推綿亦不如。老病毗耶須減口，從今休歎食無魚。
句 李璜
分明便是龐居士，欲恨無人賣罩籬。
潺潺閣 婁乾曜
一派泠泠遶檻清，塵襟洗滌自涼生。夜深好夢驚破，疑是半天風雨聲。
自題肖像 釋景元
生平只說聱頭禪，撞著聱頭如鐵壁。脫卻羅籠截腳跟，大地撮來墨漆黑。晚年轉復沒刀刀，奮金剛杵碎窠窟。他時要識圓悟面，一爲渠儂併拈出。
偈 釋景元
野干鳴，師子吼。張得眼，開得口。動南星，嗟北斗。金剛階下蹲，神龜火裏走。
偈 釋景元
有時瞋，有時喜，有時觀音面，有時夜叉觜。或現鼠尾龍頭，或現鼠頭龍尾。偏要檢非，不要檢是。是金不博金，是水不博水。
度南明和尚意擬頌 釋景元
我有明珠一顆，切忌當頭錯過。雖然覿面相呈，也須一槌打破。
頌古四首  其一 釋景元
推窮物理成家計，會合時機便識心。多謝春風無厚薄，貧家桃李也成陰。
頌古四首  其二 釋景元
靈樹面皮多葛怛，韶陽板齒上生毛。會得國清才子貴，不會家富小兒嬌。
頌古四首  其三 釋景元
阿家新婦最相憐，新婦騎驢家便牽。幾度醉歸明月夜，笙歌引入畫堂前。